Okresná prokuratúra Zvolen 
Trhová 7, 960 19 Zvolen 1 	

Sp. zn. : 1 Pv 521/13/6611	Zvolen, 19.12.2014
EEČ : 2-51-2-2014

U Z N E S E N I E

Trestná vec:	obvinený XXXXX  
Prečin:	Všeobecné ohrozenie podľa § 285 odsek 1, odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Zvolen
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 28.10.2013, spisová značka 1 Pv 521/13/6611, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry XXXXX zo dňa 28.10.2013, spisová značka 1 Pv 521/13/6611, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
    
Poverený príslušník OŽP XXXXX uznesením KRP-74/Ž-ZV-BB-2013 dňa 12. 08. 2013 podľa § 199 ods. l Tr. poriadku začal trestné stíhanie a dňa 23. 09. 2013 podľa § 206 ods. l Tr. poriadku vzniesol obvinenie XXXXX poškodzovania a ohrozovania prevádzky všeobecne prospešného zariadenia podľa § 288 Tr. zákona, na tom skutkovom základe, že dňa  30. 04. 2013 v čase približne o 16. 50 h po príchode vlaku 84401 na koľaji č. 303 na Železničnej stanici XXXXX - východ, porušením dôležitej povinnosti vyplývajúcej z jeho funkcie v zamestnaní a to nedostatočným zaistením skupiny šiestich vozňov s váhou približne 320 ton proti samovoľnému pohybu tak, ako mu to ukladá prevádzkový poriadok železničnej stanice XXXXX, nákladná č. 1098/2012/SRD-ZV, zapríčinil, že v čase približne o 19.25 h dňa 30. 04. 2013 došlo k samovoľnému pohybu, uvedenej skupiny vozňov, došlo k rozrezaniu výhybky č. 327, na čo signalistka stavadla č. 2, XXXXX, po tomto zistení sklopila výkoľajku a výhybky nechala odstavené do bývalej vlečky fi Podravka, pričom ujdené vozne prerazili bránu na spomínanej vlečke, zašli asi 80 m do vlečky, odkiaľ sa samovoľne vrátili a zastali prvým vozňom od stavadla, č. 2, približne 25 m od hrotu jazyka výhybky č. 332, čím z nedbanlivosti spôsobil všeobecné nebezpečenstvo ohrozením cestujúcich vlaku R-815, ktorý mal v tom istom čase prechádzať po susednej koľaji a ktorého jazda mohla byť ohrozená, ak by došlo k vykoľajeniu ujdených vozňov, pričom žiadna škoda na majetku nevznikla.

XXXXX prokuratúry XXXXX uznesením sp. zn. 1 Pv 521/13 zo dňa  28. 10. 2013 podľa § 216 ods. l písm. a/, b/, c/ Tr. poriadku podmienečne zastavil trestné stíhanie. Podľa § 216 ods. 2 Tr. poriadku určil skúšobnú dobu v trvaní 12 mesiacov. Predmetné uznesenie nadobudlo právoplatnosť 8.11.2013.

Podľa § 217 ods. l Tr. poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne a to aj počas skúšobnej doby, že sa v trestnom stíhaní pokračuje. 

Zo správy z OÚ XXXXX vyplýva, že XXXXX žije v rodinnom dome so svojou manželkou, v skúšobnej dobe sa  nedopustil výtržností v obci alebo iného protiprávneho konania. Nebol prejednávaný v komisii verejného poriadku. Zo správy OÚ XXXXX, OVVS vyplýva, že XXXXX bol uznaný vinným z priestupku proti verejnému poriadku podľa § 47 ods. 1 písm. c/ Zákona SNR č. 372/1990 a bola mu v blokovom konaní uložená pokuta vo výške 10,- Eur, za skutok zo dňa 22. 03. 2014, ktorú zaplatil dňa 22.3.2014. Ďalej v správe Železničnej spoločnosti Cargo Slovakia a.s.  je uvedené, že menovaný sa v skúšobnej dobe nedopustil protiprávneho konania u zamestnávateľa. V odpise z RT nemá uvedený žiadny nový záznam. 

S poukazom na uvedené je zrejmé, že síce obvinený XXXXX sa v priebehu skúšobnej doby dopustil priestupku proti verejnému poriadku podľa § 47 ods. 1 písm. c/ tým, že vzbudil verejné pohoršenie požívaním alkoholu na verejnom priestranstve, ale s poukazom na závažnosť spáchaného priestupku, uloženú sankciu, ostatné správy o povesti, možno konštatovať, že viedol riadny život a toto nepatrné vybočenie z rámca slušného správania nemá vplyv na rozhodnutie podľa § 217 ods. 1 Tr. poriadku. Preto bolo potom rozhodnuté tak, ako je to uvedené vo výrokovej časti tohto uznesenia, s tým, že sa v skúšobnej dobe osvedčil. 

							

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. František Judiak
prokurátor